**010 05 HRVATSKI SABOR**

**OBRAZLOŽENJE OPĆEG DIJELA POLUGODIŠNJEG IZVJEŠTAJA O IZVRŠENJU FINANCIJSKOG PLANA**

***Obrazloženje ostvarenja prihoda i rashoda, primitaka i izdataka u izvještajnom razdoblju***

**PRIHODI I PRIMICI**

Hrvatski sabor ostvaruje prihode:

* u okviru skupine prihoda 66 Prihodi od prodaje proizvoda i robe te pruženih usluga i prihoda od donacija te izvora financiranja 31 Vlastiti prihodi. Prihodi od prodaje proizvoda i robe te pruženih usluga i prihoda od donacija u prvom polugodištu 2024. godine ostvareni su u iznosu 10.100,01 eura.

Sredstva se odnose na prihod od najma poslovnog prostora za zdravstvene usluge te na prihod temeljem ugovora sa Hrvatskim telekomom u vezi korištenja tavanskog prostora za telekomunikacijsku infrastrukturu pri čemu HT plaća električnu energiju i najam.

* u okviru skupine prihoda 67 Prihodi iz proračuna te izvora financiranja 11 Opći prihodi i primici. Prihodi iz proračuna u prvom polugodištu 2024. godine ostvareni su u iznosu 9.910.394,07 eura.

**RASHODI I IZDACI**

Rashodi Hrvatskoga sabora odnose se na ostvarivanje ustavnih, poslovničkih i zakonskih zadaća, pružanje operativne podrške radu zastupnika, provedbu obnove zgrade Hrvatskoga sabora, nastavak modernizacije telekomunikacijskog i informatičkog sustava te podmirenje fiksnih i ugovornih obveza.

Ukupni rashodi u prvom polugodištu 2024. godine izvršeni su u iznosu 9.911.145,51 eura što je 26,14% ukupno planiranih financijskih sredstava za 2024. godinu. U odnosu na isto razdoblje prethodne godine ukupni rashodi veći su za 0,11%.

**Rashodi poslovanja**

Rashodi poslovanja u prvom polugodištu 2024. godine izvršeni su u iznosu 9.798.593,31 eura što je 36,20% planiranih financijskih sredstava za 2024. godinu u okviru rashoda poslovanja. U odnosu na isto razdoblje prethodne godine rashodi poslovanja veći su za 0,21%.

U strukturi rashoda poslovanja najveći udio čine rashodi za zaposlene i materijalni rashodi.

***Rashodi za zaposlene***

Rashodi za zaposlene u prvom polugodištu 2024. godine izvršeni su u iznosu 7.986.359,27 eura što je 47,21% planiranih financijskih sredstava za zaposlene. U odnosu na isto razdoblje prethodne godine, rashodi za zaposlene veći su za 11,28%. Spomenuto povećanje posljedica je povećanja osnovice sukladno Dodatku III. Kolektivnog ugovora za državne službenike i namještenike („Narodne novine“, broj 128/2023), povećanja koeficijenata državnim službenicima sukladno Zakonu o plaćama u državnoj službi i javnim službama („Narodne novine“ broj 155/2023) i Uredbi o nazivima radnih mjesta, uvjetima za raspored i koeficijentima za obračun plaće u državnoj službi (“Narodne novine” broj 22/2024), te isplate godišnje nagrade za uskršnje blagdane sukladno Dodatku III. Kolektivnom ugovoru za državne službenike i namještenike (“Narodne novine“, broj 128/2023).

***Materijalni rashodi***

Materijalni rashodi u prvom polugodištu 2024. godine izvršeni su u iznosu od 1.663.733,13 eura što je 16,77% planiranih financijskih sredstava za 2024. godinu u okviru materijalnih rashoda. U odnosu na isto razdoblje prethodne godine materijalni rashodi smanjeni su za 32,39%.

U prvom polugodištu 2024. godine sredstva su utrošena na službena putovanja, prijevoz na posao i s posla, stručne seminare, režijske, telekomunikacijske i komunalne usluge, nabavu tiskovina, najam opreme i službenih stanova, zdravstvene sistematske preglede, usluge prijevoda, održavanje aplikativnih rješenja i usluge čišćenja, putne troškove vanjskih članova saborskih odbora i povjerenstava te smještaja stranih delegacija, naknade povjerenstvima, reprezentaciju, protokolarne poklone, članarine, vijence i izvanredne aranžmane.

***Financijski rashodi***

Financijski rashodi u prvom polugodištu 2024. godine izvršeni su u iznosu od 299,69 eura. Rashodi se odnose na troškove garancije za sekundiranu djelatnicu u Bruxellesu i proviziju banke za hotelski smještaj djelatnika Hrvatskoga sabora te za kamate za službene kartice i režijske troškove.

***Pomoći dane u inozemstvo i unutar općeg proračuna***

Pomoći dane u inozemstvo i unutar općeg proračuna u prvom polugodištu 2024. godine izvršene su u iznosu od 50.434,22 eura što predstavlja 67,86% planiranih financijskih sredstava za 2024. godinu u okviru navedenih pomoći te su gotovo identične kao u istom razdoblju prošle godine. Sredstva su utrošena na isplatu pomoći za održavanje zgrade Narodnog sveučilišta Otočac i isplatu pomoći Javnoj ustanovi Spomen područja Jasenovac radi obilježavanja sjećanja na žrtve logora Jasenovac.

***Naknade građanima i kućanstvima na temelju osiguranja i druge naknade***

Naknade građanima i kućanstvima na temelju osiguranja i druge naknade u prvom polugodištu 2024. godine izvršene su u iznosu od 750,00 eura što predstavlja 11,30% planiranih sredstava za 2024. godinu u okviru navedenih naknada. Sredstva su utrošena na podmirenje troškova školarine za jednu djelatnicu.

***Ostali rashodi***

Ostali rashodi u prvom polugodištu 2024. godine utrošeni su u iznosu od 97.017,00 eura što predstavlja 66,45% planiranih financijskih sredstava za 2024. godinu u okviru ostalih rashoda. Sredstva su utrošena na isplate donacija temeljem pokroviteljstva Hrvatskog sabora prema Savezu antifašističkih boraca i antifašista Republike Hrvatske i Počasnom bleiburškom vodu.

**Rashodi za nabavu nefinancijske imovine**

***Rashodi za nabavu neproizvedene dugotrajne imovine***

Rashodi za nabavu neproizvedene dugotrajne imovine u prvom polugodištu 2024. godine izvršeni su u iznosu od 2.625,00 eura što predstavlja 7,46% planiranih financijskih sredstava za 2024. godinu u okviru ovih rashoda. Sredstva su utrošena za nabavu jedne trajne licence.

***Rashodi za nabavu proizvedene dugotrajne imovine***

Rashodi za nabavu proizvedene dugotrajne imovine u prvom polugodištu 2024. godine izvršeni su u iznosu 109.927,20 eura što predstavlja 10,54% planiranih financijskih sredstava za 2024. godinu u okviru ovih rashoda. Sredstva su utrošena za nabavu uređaja za bezprekidno napajanje sustava za prijenos sjednica Sabora i radnih tijela, printera zebra, memorije za poslužitelje, rekonstrukciju fotelja iz sabornice, nabavku uredskih i konferencijskih stolica, rezača papira, nadogradnju sustava za tonsko snimanje i prijepis sjednica, NDI konvertera (za slanje i pretvorbu TV signala), demontažu ekspanzionog modula i ugradnju uređaja za održavanje tlaka, nabavu uređaja za zaštitu od korozije i stabilizaciju pH te vezivanje kisika, diesel agregata, nabavu knjiga te nadogradnju web sustava i FSM aplikacije.

***Obrazloženje ostvarenog prijenosa sredstava iz prethodne godine i prijenosa sredstava u sljedeću godinu/razdoblje***

U okviru izvora financiranja 31 Vlastiti prihodi Hrvatski sabor svake godine prenosi određena sredstva koja se odnose na prihod od najma poslovnog prostora za zdravstvene usluge te na prihod temeljem ugovora sa Hrvatskim telekomom u vezi korištenja tavanskog prostora za telekomunikacijsku infrastrukturu pri čemu HT plaća električnu energiju i najam.